VEGA og Beatbox Concerts præsenterer

**Den tidligere Pavement-sanger indtager VEGA med sit soloprojekt Stephen Malkmus & The Jicks**

*En af de to bagmænd bag det legendariske indierock-band Pavement, Stephen Malkmus, spiller onsdag den 29. januar i Lille VEGA med sit soloprojekt, der udgiver nyt materiale til næste år.*

Efter at have spillet over det meste af verden på en årelang genforeningsturné med Pavement, udgav Stephen Malkmus sammen med The Jicks i 2011 deres seneste og anmelderroste album *Mirror Traffic*.

Når indierockerne rammer Lille VEGA i det nye år, har de en opfølger med. Det nye album er indspillet i Belgien, Berlin og Amsterdam med den faste Pavement samarbejdspartner Remko Schouten.

**Beck i producerstolen**

*Mirror Traffic* bød på 15 energiske og skæve sange, der både kommenterede på den politiske situation i ”[Senator](http://www.youtube.com/watch?v=pADR7Hx9xqk)”, viste Malkmus’ følsomme side på ”[No One Is (As I Are Be)](http://www.youtube.com/watch?v=h-UNmW0dXhQ)” og melankolske poptoner på ”[Stick Figures In Love](http://www.youtube.com/watch?v=bEGf8oGFLdM)”. Ifølge forsangeren var det hans mest tilgængelige album til dato.

Beck sad i producerstolen, da albummet blev skruet sammen, og man fornemmer hans indflydelse i sangenes opfindsomhed.

Næsten alle de 15 sange holder sig under tre minutter. En beslutning bandet tog i samråd med Beck, da begge parter var trætte af den rene, hårdtspillede rock’n’roll-stil.

I stedet prøvede de at fremhæve melodiernes styrker ved at holde længden nede. Malkmus er kendt for at kaste masser af idéer op i luften for så at se, hvor de lander, men *Mirror Traffic* er et mere selvsikkert, inderligt og direkte album.

**Fakta om koncerten**:

Stephen Malkmus & The Jicks (US)

Onsdag den 29. januar kl. 21

Lille VEGA, Enghavevej 40, 1674 København V

Billetpris: 170 + gebyr
Billetsalget starter fredag den 1. november via VEGAs hjemmeside og Billetlugen.dk / 70 263 267 samt i Fona landet over.